
Sprendimo projekto tikslas – perduoti Šiaulių Didždvario gimnazijai ir Šiaulių „Juventos“ progimnazijai savivaldybei nuosavybės teise priklausantį turtą valdyti, naudoti ir disponuoti juo patikėjimo teise.

Sprendimo projektas parengtas vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu (toliau – Įstatymas). Įstatymo 8 straipsnio 1 dalies 2 punkte nustatyta, kad savivaldybių institucijos, įmonės, įstaigos ir organizacijos savivaldybių turtą valdo, naudoja ir juo disponuoja patikėjimo teise. Įstatymo 12 straipsnio 1 dalyje numatyta, kad savivaldybei nuosavybės teise priklausančio turto savininko funkcijas, vadovaudamosi įstatymais, įgyvendina savivaldybių tarybos. Savivaldybei nuosavybės teise priklausantis turtas patikėjimo teise valdyti, naudoti ir disponuoti juo perduodamas savivaldybės tarybos nustatyta tvarka. Šiaulių miesto savivaldybės tarybos 2021 m. gruodžio 23 d. sprendimu Nr. T-496 „Dėl Šiaulių miesto savivaldybės turto valdymo, naudojimo ir disponavimo juo tvarkos aprašo patvirtinimo“ patvirtintas Šiaulių miesto savivaldybės turto valdymo, naudojimo ir disponavimo juo tvarkos aprašas reglamentuoja Šiaulių miesto savivaldybei nuosavybės teise priklausančio turto perdavimo sąlygas ir tvarką.
Įgyvendinant iš Europos Sąjungos struktūrinių fondų lėšų bendrai finansuojamo projekto 
Nr. 09.1.3-CPVA-R-724-61-0004 „Šiaulių Didždvario gimnazijos ir Šiaulių „Juventos“ progimnazijos ugdymo aplinkos modernizavimas“ veiklas Šiaulių miesto savivaldybės administracija:
. viešųjų pirkimų būdu Šiaulių Didždvario gimnazijai nupirko Geigerio - Miulerio jutiklį, PGR (polimerazės grandininės reakcijos) termociklerį, elektroforinę mašiną, slankiąją užuolaidą, magnetų rinkinį, Niutono spalvų diską, IR spindulių termometrą, garso lygio matuoklį ir kitas ugdymo priemones;
. viešųjų pirkimų būdu Šiaulių „Juventos“ progimnazijai nupirko aukštą saugojimo spintą, chemijos demonstracinį stalą, spintelę su kriaukle, koncertinę apšvietimo įrangą, mokyklinius komplektus su ergonominėmis kėdėmis, pakabinamą džiovyklę indams.
Tarybos sprendimo projektu siūloma perduoti Šiaulių miesto savivaldybei nuosavybės teise priklausantį turtą Šiaulių Didždvario gimnazijai (1 priedas) ir Šiaulių „Juventos“ progimnazijai 
(2 priedas) valdyti, naudoti ir disponuoti juo patikėjimo teise.
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – bus sudarytos sąlygos didinti Šiaulių Didždvario gimnazijos ir Šiaulių „Juventos“ progimnazijos bendrojo ir neformalaus ugdymo efektyvumą, prisidedama prie tinkamų materialinių sąlygų moksleivių formaliam ir neformaliam ugdymui užtikrinimo, saviraiškos bei kūrybiškumo lavinimo, vaiko gebėjimų atskleidimo, nusikalstamumo prevencijos, vaikų tikslinio užimtumo kūrimo.

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Sprendimui įgyvendinti lėšos nebus reikalingos.

Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Kęstutis Tamulevičius, tel. 8 41 383 447.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

